NOTA DE PRENSA

**Dentro do proxecto europeo LongSocial**

 **AFAGA reúne en Vigo a entidades do norte de Portugal para intercambiar coñecemento en atención á lonxevidade**

* **Entre os obxectivos do encontro figura a análise de diferentes modelos de atención sostibles, oportunidades de mellora e novo financiamento.**
* **O proxecto contempla actividades formativas para a atención de persoas maiores do ámbito rural a ambos os dous lados da fronteira.**

**Vigo, venres 18 de outubro de 2024.-** A Asociación de Familiares de Enfermos de Alzheimer e outras demencias de Galicia (AFAGA) mantivo esta mañá no seu novo Centro de Innovación CIAG Afaga Alzheimer a primeira reunión presencial con entidades do norte de Portugal involucradas no proxecto europeo transfronteirizo LongSocial. Esta iniciativa, liderada por AFAGA, ten como obxectivo mellorar a calidade de vida das persoas maiores nas áreas rurais a ambos os dous lados da fronteira.

Na reunión desta mañá participaron as entidades sociais portuguesas Santa Casa dá Misericórdia de Melgaço, o Centro Interparoquial e Social do Alto Mouro (CISAM) e a Sociedade Galega de Xerontoloxía e Xeriatría (SGXX), coa intención de analizar distintos modelos de atención sostibles e identificar oportunidades de mellora.

LongSocial conta con financiamento europeo, a través do Programa Interreg VI-A España-Portugal (POCTEP) 2021-2027, e o seu obxectivo é abordar os novos retos da lonxevidade nesta área transfronteiriza, co intercambio de coñecemento e capacitación, que permita crear unha carteira de servizos adaptados. O plan de traballo de LongSocial contempla ampliar a base de coñecemento sobre a soidade non desexada, o illamento social ou o Alzheimer e outras demencias, con actividades formativas como congresos, xornadas profesionais ou a redacción de artigos técnicos de interese.

**Sobre AFAGA**

A Asociación de Familiares de Enfermos de Alzheimer e outras demencias de Galicia (AFAGA), fundada en Vigo hai 30 anos, é unha entidade sen ánimo de lucro que realiza diferentes actividades para mellorar a calidade de vida das persoas con Alzheimer e outras demencias e a dos seus familiares. Ofrece información, asesoramento e orientación e busca achegar a realidade destas doenzas a entidades públicas e privadas, para dar resposta ás demandas do colectivo que representa, ademais de colaborar nas investigacións que se realizan sobre as demencias neurodegenerativas. En 2023, atendeu a 3.263 persoas, das que 451 eran persoas usuarias con demencia e 776 participantes en programas de prevención á deterioración, en 30 localizacións de 14 concellos da provincia de Pontevedra.

Gabinete de Comunicación de AFAGA

Atlántica Comunicación 986 260 680

info@atlanticacomunicacion.com